和吟友月夜遇風雨不見薄蝕韻
作者：衛宗武
朝代：宋

paragraphs: 麟經紀載浩歲月，天家妖祥互分別。
所書薄蝕三十六，獨於黑夜泯無說。
豈以爲陽義所崇，可略者陰辭遂輟。
曩年月蝕無風雨，風雨胡爲爲月設。
三百六旬惟此宵，羞使望舒顔面缺。
第怪飛廉逞怒號，擺撼廣寒枝欲折。
海濤助勢捲地來，萬戶千門一時撤。
天目臲卼秦望摇，奚問區區小丘垤。
明朝揭日出虞淵，疑是天工手親挈。
羣陰散駮世清夷，蛟螭那復爲妖孽。
我欲作詩頌陽明，文思久枯筆屢掣。
但願合璧常光明，年穀順成風雨節。
中秋把酒對嫦娥，處處團圓天下悅。